CELEX: 32014D0255
Language: ro
Date: 2014-04-29 00:00:00
Title: 2014/255/UE: Decizia de punere în aplicare a Comisiei din 29 aprilie 2014 de stabilire a programului de lucru pentru Codul vamal al Uniunii

7.5.2014   
            
            
               RO
            
            
               Jurnalul Oficial al Uniunii Europene
            
            
               L 134/46
            
         DECIZIA DE PUNERE ÎN APLICARE A COMISIEI
   din 29 aprilie 2014
   de stabilire a programului de lucru pentru Codul vamal al Uniunii
   
      (2014/255/UE)
   
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 952/2013 al Parlamentului European și al Consiliului din 9 octombrie 2013 de stabilire a Codului vamal al Uniunii (1), în special articolul 281,
   întrucât:
   
               (1)
            
            
               Articolul 280 din Regulamentul (UE) nr. 952/2013 de stabilire a Codului vamal al Uniunii (denumit în continuare „codul”) prevede obligația Comisiei de a elabora un program de lucru referitor la dezvoltarea și desfășurarea sistemelor electronice. Programul de lucru este important îndeosebi pentru stabilirea măsurilor tranzitorii legate de sistemele electronice și a calendarului pentru cazurile în care sistemele nu sunt încă operaționale până la data aplicării codului, și anume 1 mai 2016.
            
         
               (2)
            
            
               Codul prevede că toate schimburile de informații între autoritățile vamale și între operatorii economici și autoritățile vamale și stocarea acestor informații trebuie să se realizeze prin utilizarea tehnicilor electronice de prelucrare a datelor și că sistemele informatice și de comunicații trebuie să ofere operatorilor economici aceleași facilități în toate statele membre. Pentru a asigura aplicarea corectă a codului, programul de lucru ar trebui așadar să prevadă un plan amplu pentru implementarea sistemelor electronice.
            
         
               (3)
            
            
               În consecință, programul de lucru ar trebui să includă o listă a sistemelor electronice care trebuie dezvoltate de statele membre și Comisie în strânsă cooperare, pentru ca acest cod să poată fi aplicat în practică. Această listă se bazează pe documentul de planificare existent, referitor la toate proiectele vamale legate de tehnologia informației, numit „planul strategic multianual” (PSM), care este întocmit în conformitate cu Decizia nr. 70/2008/CE a Parlamentului European și a Consiliului (2), în special în conformitate cu articolul 4 și articolul 8 alineatul (2). Sistemele electronice menționate în programul de lucru ar trebui să facă obiectul aceleiași abordări a managementului de proiect și să fie pregătite și dezvoltate așa cum se prevede în planul strategic multianual.
            
         
               (4)
            
            
               Programul de lucru ar trebui să definească și să descrie sistemele electronice, dar și temeiul juridic corespunzător, etapele-cheie și datele avute în vedere pentru începerea operațiunilor. Aceste date ar trebui să fie denumite „date-țintă de începere a desfășurării”. Data desfășurării sistemelor electronice ar trebui să constituie data-țintă a încheierii perioadei de tranziție.
            
         
               (5)
            
            
               Sistemele electronice menționate în programul de lucru ar trebui să fie selectate având în vedere impactul lor preconizat în ceea ce privește prioritățile definite în cod. Una dintre principalele priorități în acest sens este de a oferi operatorilor economici o gamă largă de servicii vamale electronice pe întregul teritoriu vamal al Uniunii. În plus, sistemele electronice ar trebui să aibă drept scop creșterea eficienței, a eficacității și a gradului de armonizare a proceselor vamale din întreaga Uniune. Ordinea și calendarul desfășurării sistemelor incluse în programul de lucru ar trebui să se bazeze pe considerente practice și de management de proiect, precum repartizarea eforturilor și a resurselor, interconectarea proiectelor, condițiile prealabile specifice fiecărui sistem și maturitatea proiectului. Ca atare, programul de lucru are scopul de a planifica și de a gestiona dezvoltarea sistemelor electronice într-un mod corespunzător și etapizat.
            
         
               (6)
            
            
               Dat fiind că sistemele electronice menționate la articolul 16 alineatul (1) din cod trebuie dezvoltate, desfășurate și menținute de statele membre, în cooperare cu Comisia, Comisia și statele membre ar trebui să colaboreze pentru a se asigura că pregătirea și implementarea sistemelor electronice sunt gestionate în conformitate cu programul de lucru și că sunt luate măsurile adecvate pentru a planifica, a proiecta, a dezvolta și a desfășura sistemele identificate în mod coordonat și în timp util.
            
         
               (7)
            
            
               Pentru a asigura sincronizarea programului de lucru cu PSM, programul de lucru ar trebui să fie actualizat în același timp cu PSM.
            
         
               (8)
            
            
               Măsurile prevăzute în prezenta decizie sunt conforme cu avizul Comitetului Codului vamal,
            
         ADOPTĂ PREZENTA DECIZIE:
   Articolul 1
   Obiect
   Prezenta decizie prevede programul de lucru, în conformitate cu articolul 280 alineatul (1) din Regulamentul (UE) nr. 952/2013 de stabilire a Codului vamal al Uniunii (denumit în continuare „codul”).
   Programul de lucru este anexat la prezenta decizie.
   Articolul 2
   Implementare
   (1)   Comisia și statele membre iau măsurile necesare pentru a coopera și pentru a implementa programul de lucru.
   (2)   Proiectele prevăzute în programul de lucru și pregătirea și implementarea sistemelor electronice aferente sunt gestionate într-un mod coerent cu programul de lucru.
   (3)   Comisia se angajează să caute o înțelegere comună și un acord cu statele membre privind sfera de aplicare a proiectelor, proiectarea, cerințele și arhitectura sistemelor electronice pentru a iniția proiectele din cadrul programului de lucru. Dacă este cazul, Comisia consultă operatorii economici și ia în considerare punctele de vedere ale acestora.
   Articolul 3
   Actualizări
   (1)   Programul de lucru face obiectul unor actualizări periodice pentru a se asigura alinierea și ajustarea acestuia în funcție de cele mai recente evoluții în aplicarea codului și pentru a lua în considerare progresele reale realizate pentru pregătirea și dezvoltarea sistemelor electronice, în special în ceea ce privește disponibilitatea unor specificații agreate în comun și intrarea în funcțiune a sistemelor electronice.
   (2)   Pentru a asigura sincronizarea programului de lucru cu planul strategic multianual (PSM), programul de lucru se actualizează cel puțin o dată pe an.
   Prezenta decizie intră în vigoare în ziua următoare datei publicării în Jurnalul Oficial al Uniunii Europene.
   
      Adoptată la Bruxelles, 29 aprilie 2014.
      
         
            Pentru Comisie
         
         
            Președintele
         
         José Manuel BARROSO
      
   
   
      (1)  JO L 269, 10.10.2013, p. 1.
   
      (2)  Decizia nr. 70/2008/CE a Parlamentului European și a Consiliului din 15 ianuarie 2008 privind crearea unui mediu informatizat pentru vamă și comerț (JO L 23, 26.1.2008, p. 21).
   
      ANEXĂ
      PROGRAMUL DE LUCRU PENTRU CODUL VAMAL AL UNIUNII
      I.   Introducere la programul de lucru
      
      Scopul programului de lucru este de a furniza un instrument pentru a sprijini aplicarea codului în ceea ce privește dezvoltarea și desfășurarea sistemelor electronice.
      Programul de lucru va sprijini dezvoltarea sistemelor electronice menționate la articolul 6 alineatul (1) și va reglementa stabilirea perioadelor de tranziție menționate la articolul 278 din cod. Programul de lucru se referă la cooperarea necesară dintre Comisie și statele membre pentru dezvoltarea și desfășurarea sistemelor electronice în conformitate cu prevederile articolului 16 alineatul (1) din cod.
      Programul de lucru trebuie înțeles după cum urmează:
      
                  1.
               
               
                  se referă la dezvoltarea și desfășurarea sistemelor electronice menționate la articolul 16 alineatul (1) din cod;
               
            
                  2.
               
               
                  ia în considerare prioritățile definite la articolul 280 alineatul (2) din cod;
               
            
                  3.
               
               
                  enumeră sistemele electronice menționate la articolul 16 alineatul (1) care sunt necesare pentru aplicarea dispozițiilor codului și pentru care trebuie avută în vedere o perioadă de tranziție, începând de la data aplicării codului și până la 31 decembrie 2020 cel târziu;
               
            
                  4.
               
               
                  specifică pentru fiecare proiect:
                  
                              (a)
                           
                           
                              o descriere amănunțită a proiectului și a sistemului electronic aferent;
                           
                        
                              (b)
                           
                           
                              temeiul juridic aplicabil sistemului electronic (dispozițiile juridice aferente din cod);
                           
                        
                              (c)
                           
                           
                              etapa-cheie în termeni de dată-țintă a specificațiilor tehnice, care trebuie înțeleasă ca fiind data finalizării specificațiilor tehnice stabile, actualizate și puse la dispoziția statelor membre, după revizuire;
                           
                        
                              (d)
                           
                           
                              data preconizată la care sistemul electronic devine operațional, denumită dată-țintă de începere a desfășurării sistemului electronic, care coincide cu data la care se încheie perioada de tranziție.
                           
                        
            Descrierea sistemelor electronice în programul de lucru se bazează pe cerințele pentru aceste sisteme, care pot fi extrase din descrierile din cod, în momentul elaborării programului de lucru.
      În vederea punerii în aplicare a programului de lucru, Comisia va iniția proiectele specifice legate de sistemele electronice prin intermediul unor activități de analiză comercială în strânsă colaborare cu statele membre. Pentru dezvoltarea în continuare a părții tehnice (informatice) a proiectelor, Comisia, în strânsă colaborare cu statele membre, va defini specificații comune pentru sistemele electronice avute în vedere. Statele membre și Comisia vor asigura dezvoltarea și desfășurarea sistemelor, inclusiv acțiunile de testare și migrare, în conformitate cu arhitectura și specificațiile definite ale sistemului. Comisia și statele membre vor colabora, de asemenea, cu alte părți interesate, cum ar fi operatorii economici.
      Proiectele vor fi desfășurate în mai multe etape, de la elaborare, trecând prin etapele de construcție, testare și migrare, până la punerea în funcțiune finală. Rolul Comisiei și al statelor membre în aceste etape va depinde de natura și de arhitectura sistemelor și ale componentelor sau serviciilor acestora, așa cum sunt descrise în fișele de proiect detaliate ale planului strategic multianual (PSM). Atunci când este cazul, Comisia va defini, în strânsă cooperare cu statele membre, specificații tehnice comune care vor fi revizuite împreună cu acestea, pentru a le prezenta cu 24 de luni înainte de data-țintă de începere a desfășurării sistemului electronic.
      Statele membre și Comisia vor participa la dezvoltarea și desfășurarea sistemelor, inclusiv la activitățile de sprijinire a implementării, cum ar fi acțiunile de formare și de comunicare. Activitățile se vor desfășura cu respectarea etapelor și a datelor menționate în programul de lucru. Operatorii economici vor lua măsurile necesare pentru a putea utiliza sistemele odată ce acestea devin funcționale.
      II.   Programul de lucru (pentru Codul vamal al Uniunii)
      
      
                  Proiecte legate de Codul vamal al Uniunii (CVU) și sisteme electronice aferente
                  Lista proiectelor legate de dezvoltarea și desfășurarea sistemelor electronice necesare pentru aplicarea codului
               
               
                  Temei juridic
               
               
                  Etapă cheie
               
               
                  Dată-țintă de începere a desfășurării sistemului electronic (1)
                  
               
            
                  
                              1.
                           
                           
                              Sistemul exportatorilor înregistrați (REX)
                              Proiectul urmărește să pună la dispoziție informații actualizate privind exportatorii înregistrați stabiliți în țări care beneficiază de SGP și care exportă mărfuri în UE. Sistemul va include, de asemenea, date cu privire la comercianții din UE pentru a susține exporturile către țările care beneficiază de SGP.
                           
                        
               
                  Articolul 6 alineatul (1) și articolele 16 și 64 din Regulamentul (UE) nr. 952/2013 de stabilire a Codului vamal al Uniunii
               
               
                  Data-țintă a specificațiilor tehnice
                  = T1 2015
               
               
                  1.1.2017
               
            
                  
                              2.
                           
                           
                              ITO/Supraveghere 2+ în cadrul CVU
                              Proiectul are ca obiectiv modernizarea sistemului ITO și a sistemului Supraveghere 2 pentru a asigura:
                              
                                          —
                                       
                                       
                                          alinierea sistemului ITOE-3 la cerințele CVU:
                                       
                                    
                                          —
                                       
                                       
                                          extinderea datelor furnizate prin sistemul Supraveghere;
                                       
                                    
                                          —
                                       
                                       
                                          monitorizarea utilizării obligatorii a ITO;
                                       
                                    
                                          —
                                       
                                       
                                          monitorizarea și gestionarea utilizării extinse a ITO.Proiectul va fi implementat în două etape.
                                       
                                    Prima etapă va acoperi elementele esențiale pentru a permite îndeplinirea obligației de control al utilizării ITO prin intermediul unui set redus de date și al alinierii la procedura de adoptare a deciziilor vamale.
                              A doua etapă va implementa toate elementele necesare pentru monitorizarea prin intermediul unui set complet de date și le va oferi comercianților o interfață armonizată pentru comercianți la nivelul UE pentru prezentarea cererii de ITO și primirea deciziei ITO pe cale electronică.
                           
                        
               
                  Articolul 6 alineatul (1) și articolele 16, 22, 23, 26, 27, 28, 33 și 34 din Regulamentul (UE) nr. 952/2013 de stabilire a Codului vamal al Uniunii
               
               
                  Data-țintă a specificațiilor tehnice
                  = T2 2015 
                  (etapa 1)
                  = T3 2016 
                  (etapa 2)
               
               
                  1.3.2017
                  (etapa 1)
                  1.10.2018
                  (etapa 2)
               
            
                  
                              3.
                           
                           
                              Decizii vamale în cadrul CVU
                              Proiectul are ca obiectiv armonizarea procedurilor legate de cererile de decizii vamale, de luarea deciziilor și de gestionarea acestora prin standardizarea și gestionarea electronică a datelor din cerere și din decizie/autorizare în întreaga Uniune Europeană. Sistemul va facilita consultările în perioada de luare a deciziilor și gestionarea procesului de autorizare.
                           
                        
               
                  Articolul 6 alineatul (1) și articolele 16, 22, 23, 26, 27 și 28 din Regulamentul (UE) nr. 952/2013 de stabilire a Codului vamal al Uniunii
               
               
                  Data-țintă a specificațiilor tehnice
                  = T3 2015
               
               
                  2.10.2017
               
            
                  
                              4.
                           
                           
                              Accesul direct al comercianților la sistemele europene de informații (gestionarea uniformă a utilizatorilor și semnătura digitală)
                              Obiectivul acestui proiect este de a oferi soluții de lucru pentru un acces al comercianților direct și armonizat la nivelul UE, ca serviciu ce urmează să fie integrat în sistemele vamale electronice, așa cum sunt definite în cadrul proiectelor specifice CVU, cum ar fi ITO/Supraveghere 2+ și Decizii vamale. Proiectul include sprijin pentru identitatea, accesul și gestionarea utilizatorilor în conformitate cu politicile de securitate necesare, completat eventual de un sprijin pentru semnăturile digitale.
                           
                        
               
                  Articolul 6 alineatul (1) și articolul 16 din Regulamentul (UE) nr. 952/2013 de stabilire a Codului vamal al Uniunii
               
               
                  Data-țintă a specificațiilor tehnice
                  = T4 2015
               
               
                  2.10.2017
               
            
                  
                              5.
                           
                           
                              Dovada statutului unional în cadrul CVU
                              Proiectul are ca obiectiv crearea unui nou sistem de informații la scară europeană pentru stocarea, gestionarea și recuperarea documentului care dovedește statutul unional. El prevede înlocuirea formularului T2L pe suport de hârtie cu mijloace electronice.
                           
                        
               
                  Articolul 6 alineatul (1) și articolele 16 și 153 din Regulamentul (UE) nr. 952/2013 de stabilire a Codului vamal al Uniunii
               
               
                  Data-țintă a specificațiilor tehnice
                  = T3 2015
               
               
                  2.10.2017
               
            
                  
                              6.
                           
                           
                              Actualizare pentru operatorii economici autorizați (AEO) în cadrul CVU
                              Proiectul are ca obiectiv îmbunătățirea proceselor operaționale legate de cererile și autorizațiile AEO, ținând seama de modificările dispozițiilor legale din Codul vamal al Uniunii și de armonizarea procedurii de luare a deciziilor vamale.
                           
                        
               
                  Articolul 6 alineatul (1) și articolele 16, 22, 23, 26, 27, 28, 38 și 39 din Regulamentul (UE) nr. 952/2013 de stabilire a Codului vamal al Uniunii
               
               
                  Data-țintă a specificațiilor tehnice
                  = T1 2016
               
               
                  1.3.2018
               
            
                  
                              7.
                           
                           
                              Supraveghere 3 în cadrul CVU
                              Acest proiect are ca obiectiv modernizarea sistemului Supraveghere 2+ pentru a asigura alinierea acestuia la cerințele CVU, cum ar fi schimbul de informații standard utilizând tehnici electronice de prelucrare a datelor și stabilirea unor funcții adecvate necesare pentru procesarea și analizarea întregului set de date de supraveghere obținut de la statele membre.
                              Prin urmare, el va include și alte capacități de extragere de date și funcții de raportare care urmează să fie puse la dispoziția Comisiei și a statelor membre.
                           
                        
               
                  Articolul 6 alineatul (1), articolul 16 și articolul 56 alineatul (5) din Regulamentul (UE) nr. 952/2013 de stabilire a Codului vamal al Uniunii
               
               
                  Data-țintă a specificațiilor tehnice
                  = T3 2016
               
               
                  1.10.2018
               
            
                  
                              8.
                           
                           
                              Actualizarea noului sistem computerizat de tranzit (NCTS) în cadrul CVU
                              Obiectivul acestui proiect este de a alinia sistemul NCTS existent la noile cerințe ale CVU, cum ar fi alinierea schimburilor de informații la cerințele în materie de date prevăzute în CVU și actualizarea și dezvoltarea interfețelor cu alte sisteme.
                           
                        
               
                  Articolul 6 alineatul (1) și articolele 16 și 226–236 din Regulamentul (UE) nr. 952/2013 de stabilire a Codului vamal al Uniunii
               
               
                  Data-țintă a specificațiilor tehnice
                  = T3 2016
               
               
                  1.10.2018
               
            
                  
                              9.
                           
                           
                              Sistemul automatizat de export (AES) în cadrul CVU
                              Obiectivul proiectului este de a dezvolta în continuare sistemul de control al exporturilor existent, pentru a implementa un AES complet care să acopere cerințele întreprinderilor în materie de procese și de date introduse prin CVU, printre altele domeniul de aplicare al procedurilor simplificate, divizarea loturilor de ieșire și vămuirea centralizată pentru export. Se prevede, de asemenea, ca proiectul să acopere dezvoltarea unor interfețe armonizate cu sistemul pentru monitorizarea și circulația produselor supuse accizelor (EMCS) și cu NCTS. Ca atare, AES va permite automatizarea completă a procedurilor de export și a formalităților de ieșire.
                           
                        
               
                  Articolul 6 alineatul (1) și articolele 16, 179 și 263–276 din Regulamentul (UE) nr. 952/2013 de stabilire a Codului vamal al Uniunii
               
               
                  Data-țintă a specificațiilor tehnice
                  = T3 2016
               
               
                  1.3.2019
               
            
                  
                              10.
                           
                           
                              Fișe de informații (INF) pentru proceduri speciale în cadrul CVU
                              Obiectivul acestui proiect este de a dezvolta un nou sistem centralizat pentru a sprijini și a optimiza procedurile de gestionare a datelor INF și prelucrarea electronică a datelor INF în cadrul procedurilor speciale.
                           
                        
               
                  Articolul 6 alineatul (1) și articolele 16, 215, 237–242 și 250–262 din Regulamentul (UE) nr. 952/2013 de stabilire a Codului vamal al Uniunii
               
               
                  Data-țintă a specificațiilor tehnice
                  = T3 2017
               
               
                  1.10.2019
               
            
                  
                              11.
                           
                           
                              Proceduri speciale în cadrul CVU
                              Acest proiect are ca scop accelerarea, facilitarea și armonizarea procedurilor speciale în întreaga Uniune prin furnizarea unor modele comune de procese operaționale. Proiectul va avea drept obiectiv implementarea tuturor modificărilor introduse prin CVU pentru antrepozitul vamal, destinația finală, admiterea temporară, perfecționarea activă și perfecționarea pasivă. În ceea ce privește soluțiile electronice pentru tratarea datelor din cadrul procedurilor speciale, acestea vor fi stabilite, în principal, la nivel național.
                           
                        
               
                  Articolul 6 alineatul (1) și articolele 16, 215, 237–242 și 250–262 din Regulamentul (UE) nr. 952/2013 de stabilire a Codului vamal al Uniunii
               
               
                  Data-țintă a specificațiilor tehnice
                  = T1 2017
               
               
                  1.10.2019
               
            
                  
                              12.
                           
                           
                              Notificarea sosirii, notificarea prezentării și depozitarea temporară în cadrul CVU
                              Obiectivul acestui proiect este de a defini procedurile pentru notificarea sosirii mijloacelor de transport, notificarea prezentării și declarația de depozit temporar și de a sprijini o armonizare în acest sens între statele membre în ceea ce privește schimbul de date dintre operatori și vamă și, dacă este cazul, dintre administrațiile vamale. Atunci când procedurile nu implică mai mult de un stat membru, punerea lor în aplicare este o chestiune exclusiv națională.
                           
                        
               
                  Articolul 6 alineatul (1) și articolele 16 și 133–152 din Regulamentul (UE) nr. 952/2013 de stabilire a Codului vamal al Uniunii
               
               
                  Data-țintă a specificațiilor tehnice
                  = T3 2017
               
               
                  2.3.2020
               
            
                  
                              13.
                           
                           
                              Vămuirea centralizată pentru import în cadrul CVU
                              Scopul acestui proiect este ca mărfurile să poată fi plasate sub regim vamal utilizând vămuirea centralizată, permițând operatorilor economici să își centralizeze activitățile din punct de vedere vamal. Prelucrarea declarației vamale și acordarea liberului de vamă pentru mărfuri ar trebui să fie coordonate între birourile vamale implicate.
                           
                        
               
                  Articolul 6 alineatul (1) și articolele 16 și 179 din Regulamentul (UE) nr. 952/2013 de stabilire a Codului vamal al Uniunii
               
               
                  Data-țintă a specificațiilor tehnice
                  = T1 2017
               
               
                  1.10.2020
               
            
                  
                              14.
                           
                           
                              Gestionarea garanțiilor în cadrul CVU
                              Scopul acestui proiect este de a asigura o gestionare eficace și eficientă a garanțiilor globale valabile care pot fi utilizate în mai mult de un stat membru și monitorizarea sumei de referință pentru fiecare declarație vamală sau declarație suplimentară sau o informare adecvată privind datele necesare pentru înregistrarea în conturi a datoriilor vamale existente pentru toate procedurile vamale, așa cum se prevede în Codul vamal al Uniunii, cu excepția tranzitului, care este gestionat în cadrul proiectului NCTS.
                           
                        
               
                  Articolul 6 alineatul (1) și articolele 16 și 89–100 din Regulamentul (UE) nr. 952/2013 de stabilire a Codului vamal al Uniunii
               
               
                  Data-țintă a specificațiilor tehnice
                  = T1 2018
               
               
                  2.3.2020
               
            
                  
                              15.
                           
                           
                              Siguranță și securitate și gestionarea riscurilor în cadrul CVU
                              Obiectivul acestui proiect este de a întări siguranța și securitatea lanțului de aprovizionare în domeniile care au fost identificate, pentru toate modurile de transport și, în special, pentru transportul aerian de mărfuri, prin îmbunătățirea calității, a stocării și a disponibilității datelor, precum și a schimbului de date. Întregul cadru pentru analiza riscurilor va fi, de asemenea, îmbunătățit prin optimizarea datelor privind încărcătura puse la dispoziția autorităților vamale și prin schimbul de informații privind riscurile. Aceasta va antrena modificări ale unor sisteme, precum sistemul de control al importurilor și sistemul comunitar de gestionare a riscurilor, cu o posibilă extindere la noi module.
                           
                        
               
                  Articolul 6 alineatul (1) și articolele 16, 46 și 127–132 din Regulamentul (UE) nr. 952/2013 de stabilire a Codului vamal al Uniunii
               
               
                  A se defini în următoarea versiune a programului de lucru
               
               
                  A se defini în următoarea versiune a programului de lucru, pe baza foii de parcurs (2)
                  
               
            
                  
                              16.
                           
                           
                              Clasificare în cadrul CVU (CLASS)
                              Proiectul are ca obiectiv dezvoltarea unui sistem de informații privind clasificarea tarifară cu un modul de consultare care ar oferi o platformă unică prin care toate informațiile cu privire la clasificare (indiferent de natură) sunt puse la dispoziție și ușor accesibile. Acest lucru le va permite operatorilor economici, în special IMM-urilor, și autorităților vamale ale statelor membre să găsească mai ușor informații pertinente referitoare la clasificare.
                           
                        
               
                  Articolul 6 alineatul (1), articolul 16 alineatul (1) și articolul 57 din Regulamentul (UE) nr. 952/2013 de stabilire a Codului vamal al Uniunii
               
               
                  A se defini în următoarea versiune a programului de lucru
               
               
                  A se defini în următoarea versiune a programului de lucru
               
            
         Figură
      
      
         Prezentare grafică
      
      
         (1)  Această dată-țintă pentru începerea desfășurării sistemelor electronice coincide cu data încheierii perioadei de tranziție.
      
         (2)  Calendarul pentru proiectele legate de evoluțiile din domeniul gestionării riscurilor trebuie tratat într-o actualizare a programului de lucru, în conformitate cu lucrările în curs de desfășurare ale Comisiei privind strategia și planul de acțiune ca urmare a concluziilor Consiliului privind consolidarea securității lanțului de aprovizionare și consolidarea gestionării riscurilor în domeniul vamal (8761/3/13, Rev. 3, 18 iunie 2013).